30 मई : जनवादी लेखक संघ केंद्र की ओर से प्रो. चंद्रबली सिंह को श्रद्धांजलि अर्पित करने के लिए साहित्य अकादमी के सभागार में राजधानी क्षेत्र के लेखकों की एक सभा आयोजित की गयी । खचाखच भरे सभागार में उपस्थित लेखक समुदाय ने चंद्रबली सिह के चित्र पर पहले पुष्प अर्पित किये और उसके बाद सभा में उपस्थित रचनाकारों ने अपने वक्तव्यों से उन्हें भावभीनी पुष्पांजलि भेट की। सबसे पहले मुरली मनोहर प्रसाद सिंह, महासचिव ने अपने विचार व्यक्त करते हुए उन्हें याद किया और उसके बाद गिरीश चंद्र मिश्र ने चंद्रबली जी के साथ बिताये क्षणों को याद किया, उसके बाद डा. विश्वनाथ त्रिपाठी ने उन्हें याद करते हुए अपने विचार व्यक्त किये। राजेंद्र यादव ने आगरा के अपने दिनों को याद करते हुए उन क्षणों को पुनर्जीवित किया जब चंद्रबली जी और रामविलास शर्मा बलवंत राजपूत कालेज में अंग्रेजी के प्राध्यापक थे। जानी मानी लेखिका रमणिका गुप्ता ने उन्हें याद करते हुए अपनी श्रद्धांजलि अर्पित की, एन सी पी के महासचिव, देवीप्रसाद त्रिपाठी ने उनके साथ साहचर्य के क्षणों को याद किया, उसके बाद अशोक चक्रधर ने हिंदी अकादमी की ओर से और केंद्रीय हिंदी संस्थान की ओर से श्रद्धांजलि अर्पित की। भगवान सिंह और शिवमंगल सिद्धांतकर ने भी अपने विचार व्यक्त करते हुए उन्हें याद किया। जलेस के केंद्रीय कोषाध्यक्ष, जवरीमल्ल पारख ने जलेस के गठन के समय से उनके साथ सांगठनिक कार्य करने के अपने क्षणों को याद करते हुए उन्हें श्रद्धांजलि अर्पित की।